RESOLUCIÓN do 6 de novembro de 2008 pola que se convoca a décimo novena edición do curso superior de relacións laborais.
CONSELLO GALEGO DE RELACIÓNS LABORAIS — III. OUTRAS DISPOSICIÓNS — 07/11/2008

A Lei 5/2008, do 23 de maio, pola que se regula o Consello Galego de Relacións Laborais (CGRL), publicada no DOG do 11 de xuño, establece entre as funcións do CGRL, no seu artigo 3.2º h), a de xestionar os acordos que lle sexan encomendados polas entidades recoñecidas como interlocutoras sociais.
O pleno do CGRL, integrado pola Confederación de Empresarios de Galicia e polas organizacións sindicais UGT-Galicia, S.N. de CC.OO. de Galicia e CIG, en xuntanza ordinaria realizada o 27 de marzo de 2008, acordou a organización do curso superior de relacións laborais na súa décimo novena edición, co obxecto de afondar e promocionar as actividades docentes directamente relacionadas co mundo laboral e coa formación e especialización de profesionais nesta materia, e para iso solicita da Universidade de Santiago de Compostela a súa colaboración para o referido curso.
Conscientes da demanda, pola sociedade galega, de ensinanzas do máis alto nivel no marco das relacións laborais, así como da necesidade de promover, nun mercado cada vez máis competitivo, a adaptación da xestión das empresas ao novo estilo de dirección de persoal que marca a política de recursos humanos e, en virtude das facultades conferidas na disposición derradeira primeira da orde da Consellería de Xustiza, Interior e Relacións Laborais, do 15 de febreiro de 1995 (DOG do 2 de marzo), pola que se establece o prezo privado que van satisfacer, en concepto de matrícula, os alumnos que realicen o curso superior de relacións laborais, procédese a convocar a décimo novena edición do curso superior de relacións laborais que se desenvolverá segundo as seguintes bases:
Primeira.-Obxecto.
O curso pretende ser un foro de exposición e debate sobre os profundos cambios producidos anualmente na lexislación laboral, que afectan, ademais do mercado de traballo (formas de contratación, organización do traballo, extinción do contrato de traballo), a negociación colectiva, a representación dos/das traballadores/as na empresa, a seguridade social e a seguridade e hixiene no traballo. Así mesmo, non cabe esquecer a incidencia que está a ter o dereito social comunitario sobre as lexislacións sociais dos distintos Estados membros da Unión Europea.
Segunda.-Destinatarios.
O curso diríxese a todas as persoas que están interesadas en adquirir unha formación e/ou actualización nas materias laborais en xeral, facilitando a súa capacitación para resolver as cuestións suscitadas polas relacións laborais e a xestión de recursos humanos e, en especial, ás persoas licenciadas en dereito, ciencias económicas e empresariais, ou a diplomados/as en relacións laborais, responsables de recursos humanos, xefes/as de relacións laborais, asesores/as e cadros das organizacións sindicais e empresariais, etc.
Terceira.-Contido e horas lectivas.
O curso contará cun total de 200 horas lectivas distribuídas nos seguintes módulos formativos:
Módulo I. Política e xestión integrada dos recursos humanos: 40 horas.
Módulo II. Relación individual de traballo: 50 horas.
Módulo III. Relacións colectivas de traballo: 40 horas.
Módulo IV. Dereito administrativo do traballo. Saúde laboral. Dereito penal do traballo: 24 horas.
Módulo V. Seguridade social: 20 horas.
Módulo VI. Dereito social comunitario: 8 horas.
Para as sesións de inauguración e clausura, así como para as mesas redondas e outras actividades lectivas, está previsto un total de 18 horas.
Cuarta.-Calendario.
A inauguración do curso terá lugar o 21 de novembro de 2008 e rematará o 5 de xuño de 2009. Os días lectivos figuran detallados no programa que se lles entregará aos alumnos.
As clases impartiranse nas aulas da Facultade de Dereito de Santiago de Compostela e o horario normal de actividades será en sesión de tarde, desde as 16.30 ata as 20.30 horas.
A dirección do curso poderá modificar o programa de desenvolvemento por circunstancias eventuais que afecten a súa organización. Estas variacións seranlles anunciadas aos asistentes coa suficiente antelación. Cada mes natural entregarase unha relación dos temas que se vaian impartir e dos seus correspondentes relatores.
Quinta.-Inscrición e solicitudes.
a) Información: as persoas que desexen matricularse no curso deberán poñerse en contacto coa Secretaría Técnica, no Consello Galego de Relacións Laborais, Algalia de Abaixo, 24, 15781 Santiago de Compostela, Telf.: 981 95 74 89. Fax: 981 54 16 10, correo electrónico: maria.jesus.diaz.lorenzana@xunta.es, que lles facilitará a información necesaria, o programa do curso e os modelos oficiais de solicitude. Poderán tamén acceder á información a través da web:
http://cgrl.xunta.es.
b) Prezo: o prezo que deberán satisfacer os alumnos en concepto de matrícula será de mil douscentos noventa e dous euros con dezaoito céntimos (1.292,18 ), segundo o establecido na orde da Consellería de Xustiza, Interior e Relacións Laborais, do 15 de febreiro (DOG do 2 de marzo), que poderá ser aboado en calquera das entidades bancarias que figuran no impreso de pagamento de prezos privados que se facilita co programa do curso.
O importe da matrícula poderá ser satisfeito nos prazos e contías que a seguir se dispón:
1º prazo: 691,18 euros, ata o 20 de novembro de 2008.
2º prazo: 601 euros, ata o día 16 de xaneiro de 2009.
c) Número de prazas: o número de prazas que se convocan con esta resolución é de 50.
d) Forma: as solicitudes de inscrición faranse por escrito, no modelo oficial que se facilita co programa do curso, e deberán ser remitidas ao Consello Galego de Relacións Laborais, acompañadas do xustificante de ter efectuado o pagamento total ou parcial do correspondente importe da matrícula.
e) Prazo de admisión: o prazo de admisión de solicitudes de matrícula comeza o día seguinte ao da publicación desta resolución no DOG e rematará o 20 de novembro de 2008 ou na data en que se cubra a totalidade das prazas ofertadas.
Sexta.-Asistencia, avaliación e diploma.
É obrigatoria a asistencia regular a todas as actividades do curso. A asistencia quedará reflectida no correspondente parte, asinado polo alumno ao comezo e ao remate de cada sesión.
Ao remate de cada módulo, o alumno deberá realizar unha proba sobre os contidos mínimos das materias impartidas naquel. A dita proba terá como finalidade verificar o aproveitamento das ensinanzas recibidas e potenciar o debate nas sesións.
A matrícula do curso, a asistencia regular ás ensinanzas programadas e a realización das probas darán dereito á expedición do oportuno diploma pola Universidade de Santiago de Compostela, e polo Consello Galego de Relacións Laborais.
A falta de asistencia, aínda que sexa xustificada, a máis do 20% das sesións académicas, privará do dereito á obtención do diploma, sen prexuízo de que poida emitirse a correspondente certificación das sesións a que concorrese.
Santiago de Compostela, 6 de novembro de 2008.
Demetrio Fernández López
Presidente do Consello Galego de Relacións Laborais